b'\n_START_ARTICLE_\nBeta-laktamski antibiotik\n_START_PARAGRAPH_\nBeta-laktamski antibiotici (\xce\xb2-laktamski antibiotici) je naziv za skupinu antibiotika koji u svojoj molekularnoj strukturi sadr\xc5\xbee beta-laktamski prsten. U skupinu beta-laktamskih antibiotika ubrajuju se skupine antibiotika: penicilini, cefalosporini, monobaktami, karbapenemi i inhibitori beta-laktamaze._NEWLINE_Spojevi iz skupine beta-laktamskih antibiotika su najupotrebljavanija skupina antibiotika.\n_START_SECTION_\nNa\xc4\x8din djelovanja\n_START_PARAGRAPH_\nBeta-laktamski antibiotici djeluju bakterocidno na bakterije tako \xc5\xa1to inhibiraju sintezu peptidoglikana u stani\xc4\x8dnoj stijenci bakterije. Peptidoglikani su vrlo va\xc5\xbeni u funkciji bakterija, naro\xc4\x8dito gram-pozitivnih. Zavr\xc5\xa1nu transpeptidaciju u sintezi peptidoglikana omogu\xc4\x87uje enzima transpeptidaza koja se jo\xc5\xa1 naziva protein koji ve\xc5\xbee penicilin ili engl. PBP (penicillin binding protein). Beta-laktamski prsten ve\xc5\xbee se na aktivno mjesto PBP, time nepovratno inhibira zavr\xc5\xa1nu transpeptidaciju i tako prekida sintezu stani\xc4\x8dne stijenke bakterije._NEWLINE_U normalnim uvjetima perkursori peptidoglikana signaliziraju reorganizaciju stani\xc4\x8dne stijenke, \xc5\xa1to ima kao posljedicu aktiviranje autokataliti\xc4\x8dnih hidrolaza u stani\xc4\x8dnoj stijenci bakterije.'